รองนายกรัฐมนตรี ตรวจความเรียบร้อยสถานที่จัดการประชุมสุดยอดผู้นำอาเซียนครั้งสุดท้าย มั่นใจมาตรการรักษาความปลอดภัยเข้ม
รองนายกรัฐมนตรี ตรวจความเรียบร้อยสถานที่จัดการประชุมสุดยอดผู้นำอาเซียนครั้งสุดท้าย มั่นใจมาตรการรักษาความปลอดภัยเข้ม นายวิษณุ เครืองาม รองนายกรัฐมนตรี ในฐานะประธานฝ่ายจัดพิธี เดินทางตรวจความเรียบร้อยสถานที่จัดประชุมสุดยอดผู้นำอาเซียน ครั้งที่ 35 ที่อิมแพคเมืองทองธานี เป็นครั้งสุดท้าย ก่อนที่จะเริ่มประชุมระดับผู้นำในวันพรุ่งนี้ 2 พฤศจิกายน 2562 โดยนายวิษณุ กล่าวว่า วันนี้มีผู้นำบางประเทศเริ่มทยอยเดินทางมาถึงแล้ว ซึ่งการมาตรวจความเรียบร้อยในครั้งนี้เนื่องจากสถานที่จัดงานมีความแตกต่างจากครั้งก่อน อีกทั้งการประชุมครั้งนี้มีผู้นำกว่า 18 ประเทศเข้าร่วม รวมถึงบุคคลสำคัญระดับโลก เช่น เลขาธิการสหประชาชาติ (ยูเอ็น) เลขาธิการอาเซียน และประธานสหพันธ์ฟุตบอลระหว่างประเทศ (ฟีฟ่า) และกองทุนการเงินระหว่างประเทศ (ไอเอ็มเอฟ) เป็นต้น จากการตรวจสอบห้องต่างๆ  ไม่ว่าจะเป็นห้องจัดประชุมทวิภาคี ห้องแถลงข่าว ห้องรับรองสื่อมวลชน ห้องอาหาร รวมทั้งห้องที่จะใช้ในการทำพิธีเปิดและพิธีปิด ขณะนี้มีความพร้อมทั้งหมดแล้ว ซึ่งในส่วนของพิธีการจะต้องจัดให้ยิ่งใหญ่และเกิดความประทับใจรองนายกรัฐมนตรี กล่าวย้ำว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้แสดงความเป็นห่วงและได้กำชับให้มีการตรวจสอบในเรื่องของการจัดแสดงต่างๆ จะต้องกระชับ สนุกสนาน ตื่นเต้นและน่าติดตาม เพื่อสร้างความประทับใจให้แก่ผู้เข้าร่วมประชุม รวมทั้งอาหารทั้งคาวหวานที่นำมาจัดเลี้ยงด้วย ขณะที่การรักษาความปลอดภัยนั้น มั่นใจว่าเจ้าหน้าที่ที่เกี่ยวข้องได้มีการประชุมเตรียมความพร้อมอย่างที่ดีสุดแล้ว ทั้งก่อนการประชุมจริงและการเตรียมการลับ ดังนั้นเชื่อว่าทุกอย่างจะเป็นไปด้วยความเรียบร้อย